ประกาศของคณะปฏิวัติประกาศของคณะปฏิวัติฉบับที่ ๑๗๑ โดยที่คณะปฏิวัติได้พิจารณาเห็นว่า ปัจจุบันนี้การซื้อขายหรือจำหน่ายสินค้าบางชนิดมีการเอารัดเอาเปรียบกันในวิธีการซื้อขายหรือจำหน่าย หรือโดยปกปิดปริมาณที่แท้จริงของสินค้าจึงสมควรแก้ไขกฎหมายว่าด้วยมาตราชั่ง ตวงวัด เพื่อป้องกันประชาชนมิให้ถูกเอาเปรียบจากการซื้อขายหรือจำหน่ายสินค้าหรือโดยปกปิดปริมาณที่แท้จริงของสินค้าได้ หัวหน้าคณะปฏิวัติจึงมีคำสั่ง ดังต่อไปนี้ ข้อ๑ ให้เพิ่มบทนิยามคำว่า สินค้าหีบห่อ และ บรรจุ ต่อจากวรรคสุดท้ายของมาตรา๒ แห่งพระราชบัญญัติมาตราชั่ง ตวง วัด พระพุทธศักราช ๒๔๖๖ ดังต่อไปนี้ สินค้าหีบห่อหมายความว่า สินค้าซึ่งได้บรรจุหุ้มห่อหรือผูกมัดไว้และซื้อขายหรือจำหน่ายหรือเจตนาจะซื้อขายหรือจำหน่ายกันในลักษณะเช่นนั้น บรรจุหมายความรวมถึงแบ่งบรรจุสินค้าหีบห่อ และนำหรือสั่งสินค้าหีบห่อเข้ามาในราชอาณาจักร ข้อ๒ ให้เพิ่มความต่อไปนี้เป็นมาตรา ๔ทวิ แห่งพระราชบัญญัติมาตราชั่ง ตวง วัด พระพุทธศักราช ๒๔๖๖ มาตรา๔ ทวิ ให้รัฐมนตรีมีอำนาจกำหนดให้ (๑)การซื้อหรือขายหรือจำหน่ายอย่างใดซึ่งสินค้าใดในท้องที่ใดต้องกระทำโดยมาตราชั่งมาตราตวง มาตราวัด หรือนับเป็นหน่วย (๒)การบรรจุสินค้าหีบห่อชนิดใดเพื่อการขายหรือจำหน่ายอย่างใดที่ผู้บรรจุต้องแสดงปริมาณของสินค้าไว้ตามวิธีการที่กำหนด (๓)การบรรจุสินค้าหีบห่อชนิดใดเพื่อการขายหรือจำหน่ายอย่างใดที่ผู้บรรจุต้องบรรจุสินค้าตามปริมาณที่กำหนด การกำหนดตามวรรคหนึ่งให้ประกาศในราชกิจจานุเบกษาและมีผลใช้บังคับนับแต่วันที่รัฐมนตรีกำหนดโดยต้องไม่น้อยกว่าหกสิบวันนับแต่วันประกาศในราชกิจจานุเบกษา ข้อ๓ ให้ยกเลิกความในมาตรา ๕แห่งพระราชบัญญัติมาตรา ชั่ง ตวง วัด พระพุทธศักราช ๒๔๖๖ และให้ใช้ความต่อไปแทน มาตรา๕บรรดาสินค้าหีบห่อที่นำหรือสั่งเข้ามาในราชอาณาจักรหรือนำหรือส่งออกนอกราชอาณาจักรที่แสดงปริมาณตามมาตราชั่งตวงวัดของต่างประเทศ ผู้นำหรือสั่งเข้ามาในราชอาณาจักรหรือผู้นำหรือส่งออกนอกราชอาณาจักรต้องแสดงปริมาณตามมาตราชั่งตวงวัดตามพระราชบัญญัตินี้ด้วย ในการแสดงปริมาณนั้นในกรณีนำหรือสั่งเข้ามาในราชอาณาจักรต้องทำก่อนรับมอบไปจากเจ้าพนักงานศุลกากรเว้นแต่รัฐมนตรีจะอนุญาตให้ทำภายหลังตามเงื่อนไขที่กำหนดในกรณีนำหรือส่งออกนอกราชอาณาจักรต้องทำก่อนนำออกจากสถานที่บรรจุหีบห่อ การแสดงปริมาณตามวรรคหนึ่งให้เป็นไปตามวิธีการและอัตราเปรียบเทียบตามที่กำหนดในกฎกระทรวง ข้อ๔ ให้ยกเลิกความในมาตรา ๒๖แห่งพระราชบัญญัติมาตราชั่ง ตวง วัดพระพุทธศักราช ๒๔๖๖ และให้ใช้ความต่อไปนี้แทน มาตรา๒๖เพื่อกำกับตรวจตราให้เป็นไปตามพระราชบัญญัตินี้ให้เจ้าพนักงานผู้ทำการในหน้าที่นายตรวจมาตราชั่งตวงวัดมีเครื่องแบบมาตราตามที่จำเป็นออกสำรวจและในเวลาสมควรระหว่างเวลาทำการงาน เจ้าพนักงานอาจเข้าไปในร้านหรือโรงงานหรือสถานที่ใด ๆ ซึ่งน่าจะเป็นที่เก็บเครื่องชั่ง เครื่องตวง เครื่องวัด หรือสินค้าที่รัฐมนตรีกำหนดตามมาตรา๔ ทวิ (๒) หรือ (๓) หรือสินค้าตามมาตรา ๕ ไว้สำหรับขายหรือจำหน่าย หรือเครื่องชั่งเครื่องตวง หรือเครื่องวัดสำหรับใช้ในทางการค้าขาย หรือในทางใด ๆเพื่อสำรวจสิ่งนั้น ๆ ได้ เจ้าของหรือผู้ครอบครองเครื่องชั่งเครื่องตวง เครื่องวัด หรือสินค้าดังกล่าวมีหน้าที่ต้องแสดงบรรดาสิ่งเหล่านี้ในความรักษาของตนออกเพื่อการสำรวจเมื่อเจ้าพนักงานผู้ได้รับอำนาจโดยถูกต้องขอให้แสดงออก อนึ่งถ้าเจ้าพนักงานได้รับหลักฐานอันพอเห็นได้ชั้นแรกว่ามีการกระทำความผิดทางอาญาขึ้นในเรื่องเครื่องชั่งเครื่องตวง เครื่องวัด หรือสินค้าดังกล่าว จะเป็นความผิดตามพระราชบัญญัตินี้ก็ดีหรือตามมาตรา ๒๗๐ หรือ ๒๗๑ แห่งประมวลกฎหมายอาญาก็ดีให้เจ้าพนักงานมีอำนาจที่จะค้นสถานที่ที่ความผิดนั้นกำลังเกิดขึ้นหรือได้เกิดขึ้นแล้วและให้มีอำนาจยึดหรืออายัดเครื่องชั่ง เครื่องตวง เครื่องวัดหรือสินค้าดังกล่าวมาที่พบในสถานที่นั้นเสียได้ การสำรวจและค้นตามความในวรรคหนึ่งและวรรคสามห้ามมิให้กระทำในเคหสถานของบุคคลซึ่งมิใช่เป็นผู้ถืออาชญาบัตรตามพระราชบัญญัตินี้หรือมิใช่เป็นพ่อค้าหรือเป็นผู้ซื้อขายเว้นแต่การสำรวจและการค้นนั้นจะกระทำตามหมายพิเศษที่รัฐมนตรีหรือเจ้าพนักงานซึ่งได้แต่งตั้งไว้เป็นพิเศษในการนี้ได้ออกให้หมายพิเศษนี้ให้ออกเฉพาะเมื่อได้รับหลักฐานอันพอเห็นได้ในชั้นแรกว่ามีการกระทำผิดทางอาญาขึ้นตามพระราชบัญญัตินี้หรือตามมาตรา ๒๗๐ หรือ ๒๗๑ แห่งประมวลกฎหมายอาญาเท่านั้น เจ้าพนักงานผู้ทำหน้าที่นายตรวจมาตราชั่งตวงวัดนั้นจะได้รับประกาศนียบัตรตั้งระบุอำนาจตามพระราชบัญญัตินี้ ประกาศนียบัตรนี้ให้นำออกแสดงเมื่อจะเข้าหรือจะค้นสถานที่ใด ๆ ตามข้อบัญญัติแห่งมาตรานี้ ข้อ๕ ให้เพิ่มความต่อไปนี้เป็นมาตรา ๒๗ทวิ แห่งพระราชบัญญัติมาตราชั่ง ตวง วัด พระพุทธศักราช ๒๔๖๖ มาตรา๒๗ ทวิบรรดาสินค้าที่ยึดหรืออายัดไว้ตามมาตรา ๒๖ เจ้าพนักงานจะสั่งให้เจ้าของหรือผู้ครอบครองดำเนินการเพื่อจัดทำให้ถูกต้องตามประกาศของรัฐมนตรีตามมาตรา๔ ทวิ (๒) หรือ (๓) หรือมาตรา ๕ หรือจะสั่งให้ทำลายหีบห่อของสินค้านั้นแล้วคืนสินค้าให้แก่เจ้าของหรือผู้ครอบครองก็ได้ ในกรณีที่เจ้าของหรือผู้ครอบครองไม่ปฏิบัติตามคำสั่งของเจ้าพนักงานตามวรรคหนึ่งให้เจ้าพนักงานมีอำนาจทำลายหีบห่อของสินค้านั้นแล้วคืนสินค้าให้แก่เจ้าของหรือผู้ครอบครองโดยเจ้าของหรือผู้ครอบครองเป็นผู้เสียค่าใช้จ่าย ข้อ๖ ให้เพิ่มความต่อไปนี้เป็นมาตรา ๓๕ทวิ มาตรา ๓๕ ตรี และมาตรา ๓๕ จัตวา แห่งพระราชบัญญัติมาตราชั่ง ตวง วัดพระพุทธศักราช ๒๔๖๖ มาตรา๓๕ ทวิผู้ใดซื้อหรือขายหรือจำหน่ายสินค้าโดยไม่ปฏิบัติตามประกาศของรัฐมนตรีตามมาตรา ๔ ทวิ (๑) ต้องระวางโทษปรับไม่เกินสองพันบาท มาตรา๓๕ ตรีผู้บรรจุผู้ใดไม่ปฏิบัติตามประกาศของรัฐมนตรีตามมาตรา ๔ ทวิ (๒) หรือ (๓)ต้องระวางโทษจำคุกไม่เกินหกเดือน หรือปรับ ไม่เกินหนึ่งหมื่นบาทหรือทั้งจำทั้งปรับ มาตรา๓๕ จัตวา ผู้ใดขายหรือจำหน่ายหรือมีไว้เพื่อขายหรือจำหน่าย ซึ่งสินค้าหีบห่อโดยรู้อยู่ว่าเป็นสินค้าที่ไม่เป็นไปตามประกาศของรัฐมนตรี ตามมาตรา ๔ ทวิ (๒) หรือ(๓) ต้องระวางโทษปรับไม่เกินสองพันบาท ข้อ๗ประกาศของคณะปฏิวัติฉบับนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปประกาศ ณ วันที่ ๓๐ มิถุนายน พุทธศักราช ๒๕๑๕จอมพล ถ. กิตติขจรหัวหน้าคณะปฏิวัติ ดวงใจ/แก้ไข ๒๑พ.ย. ๔๔ A+B(C)